นโยบายและภาพรวมการประกอบธุรกิจ

บริษัท บลิส-เทล จำกัด(มหาชน)ก่อตั้งขึ้นเมื่อเดือนมีนาคม 2532 ด้วยทุนจดทะเบียนเริ่มแรก
300,000 บาท เพื่อประกอบธุรกิจนำเข้าและจำหน่ายอุปกรณ์สื่อสารโทรคมนาคม
และจากการเติบโตอย่างต่อเนื่องของตลาดโทรศัพท์เคลื่อนที่ ทำให้ธุรกิจของบริษัทฯ
ขยายตัวอย่างรวดเร็ว และมีการเพิ่มทุนจดทะเบียนอีกหลายครั้ง
จนในที่สุดได้แปรสภาพเป็นบริษัทมหาชน เข้าระดมทุนผ่านตลาดหลักทรัพย์แห่งประเทศไทย ในปี
2547 โดยเพิ่มทุนจดทะเบียนจาก 150 ล้านบาท เป็น 230 ล้านบาท
และตลาดหลักทรัพย์แห่งประเทศไทยได้รับหุ้นสามัญของบริษัทฯ
เป็นหลักทรัพย์จดทะเบียนในกลุ่มเทคโนโลยี หมวดสื่อสาร โดยใช้ชื่อย่อในการซื้อขายหลักทรัพย์ว่า
“BLISS” และเริ่มทำการซื้อขายในตลาดหลักทรัพย์ฯ ตั้งแต่วันที่ 13 ธันวาคม 2547

พัฒนาการที่สำคัญของบริษัทฯ

------------------------------------------------------------------------------------------------------------------------------------

2532 : จัดดั้งขึ้นด้วยทุนจดทะเบียนเริ่มแรก 300,000 บาท
เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม อาทิ
โทรศัพท์บ้านแบบมีสายและไร้สาย และวิทยุติดตามตัว (pager) เป็นต้น

2535 : ได้รับการแต่งตั้งให้เป็น Direct Retail Partner จากผู้ผลิตโทรศัพท์เคลื่อนที่ยี่ห้อ
Nokia และได้รับการแต่งตั้งให้เป็นตัวแทนจำหน่ายจากผู้ผลิตโทรศัพท์เคลื่อนที่ยี่ห้อ Samsung และ
Sony Ericsson รวมถึงอุปกรณ์เสริมต่างๆ

2536 : - เริ่มธุรกิจจัดจำหน่ายซิมการ์ด ทั้งในแบบจ่ายล่วงหน้า และแบบจดทะเบียน
รวมถึงบัตรเติมเงิน

- เริ่มธุรกิจร้าน Blisstel Shop และ Blisstel Express

2537 : ได้รับการแต่งตั้งให้เป็นตัวแทนนำเข้า โทรศัพท์เคลื่อนที่ Motorola, DBTel,
VKMobile, TCL และ Aniphone

2547 : เข้าจดทะเบียนในตลาดหลักทรัพย์แห่งประเทศไทย ในกลุ่มเทคโนโลยี หมวดสื่อสาร
และใช้ชื่อย่อในการซื้อขายหลักทรัพย์ว่า “BLISS”

2549 : เปลี่ยนแปลงผู้ถือหุ้นรายใหญ่ โดย บริษัท อินเตอร์เนชั่นแนล เอนจีเนียริ่ง จำกัด
(มหาชน) (IEC) ได้เข้าซื้อหุ้นจำนวน 56 ล้านหุ้น คิดเป็นสัดส่วนการถือหุ้นร้อยละ 24.35

2555 : ยุติบทบาทของบริษัทฯ ในธุรกิจค้าปลีกโทรศัพท์เคลื่อนที่และอุปกรณ์

2556 : เพิ่มทุน เปลี่ยนแปลงผู้ถือรายใหญ่ เปลี่ยนแปลงโครงสร้างของคณะกรรมการและผู้บริหาร
และเปลี่ยนแปลงโครงสร้างธุรกิจใหม่

-   เพิ่มทุนจดทะเบียนจากเดิม 380.25 ล้านบาท เป็น 1,900 ล้านบาท

-   เปลี่ยนแปลงโครงสร้างธุรกิจใหม่ สู่การเป็นผู้ให้บริการ จำหน่าย
    และติดตั้งงานระบบเทคโนโลยีสารสนเทศ
    และงานระบบเทคโนโลยีการสื่อสารและโทรคมนาคม

2558 : เพิ่มทุนจดทะเบียนเป็น 3,690 ล้านบาท โดยการออกหุ้นสามัญใหม่จำนวน 17,900
ล้านหุ้น มูลค่าที่ตราไว้หุ้นละ 0.10 บาท (สิบสตางค์) โดยแบ่งเป็น

-   จัดสรรและเสนอขายให้แก่บุคคลในวงจำกัด (Private Placement) จำนวน 16,000
    ล้านหุ้น

-   เสนอขายใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 2 (BLISS-W2) จำนวน
    1,900 ล้านหุ้น โดยจัดสรรให้แก่ผู้ถือหุ้นในอัตราส่วน หุ้นสามัญเดิม 10
    หุ้นต่อใบสำคัญแสดงสิทธิ 1 หน่วย

จากการปรับกระบวนการดำเนินธุรกิจและโครงสร้างของบริษัทฯ ใหม่ในช่วงระยะเวลา 2
ปีที่ผ่านมา ทำให้บริษัทฯ มีความพร้อมด้านเทคโนโลยี
รวมทั้งมีทีมงานที่มากด้วยประสบการณ์และความเชี่ยวชาญในทุกสาขาที่เกี่ยวข้อง
อีกทั้งยังมีโปรแกรมการพัฒนาบุคลากรอย่างต่อเนื่อง ปัจจุบันบริษัทฯ
มีการให้บริการครอบคลุมทั้งในด้านของ Hardware และ Software
เพื่อรองรับการพัฒนาระบบการสื่อสารโทรคมนาคมของประเทศ
ตามกรอบนโยบายสารสนเทศและการสื่อสาร ระยะ 2554 - 2563 ของประเทศไทย
และแผนแม่บทเทคโนโลยีสารสนเทศและการสื่อสาร (ฉบับที่ 3) ของประเทศไทย ปี 2557 -
2561 เพื่อความพร้อมเข้าสู่เศรษฐกิจดิจิทัล โดยบริษัทฯ มีการแบ่งกลุ่มธุรกิจออกเป็น 3 ด้านหลัก
ประกอบด้วย

1.  กลุ่มธุรกิจเครือข่ายการสื่อสารและโทรคมนาคม (Telecom Solution)

ในการพัฒนาขีดความสามารถด้านการสื่อสารโทรคมนาคมของประเทศ
โครงสร้างพื้นฐานด้านการสื่อสารโทรคมนาคมเป็นสิ่งสำคัญที่จะสนับสนุนความก้าวหน้าของเทคโนโลยีดังกล่าว
บริษัทฯ
มีความเชี่ยวชาญในการให้บริการจัดหาโซลูชั่นและบริการเพื่อสร้างโครงสร้างพื้นฐานของระบบโทรคมนาคมสำหรับผู้ที่ดำเนินกิจการโทรคมนาคมทั้งหน่วยงานภาครัฐและบริษัทเอกชน

โซลูชั่นและบริการเหล่านี้รวมไปถึงการออกแบบและติดตั้งโครงข่ายความเร็วสูงต่างๆ เช่น
โครงข่าย 3G และ 4G/LTE, โครงข่ายเคเบิลใยแก้วนำแสง, Fixed and Wireless
Broadband, งาน Civil Telecom, Microwave แบบ Turn-Key นอกจากนี้บริษัทฯ
ยังจัดหาโซลูชั่นทางโทรคมนาคมที่เหมาะสมกับความต้องการของลูกค้า เช่น อุปกรณ์ด้าน RF
Components, Wireless Solutions และอุปกรณ์ที่เกี่ยวข้องในงานสื่อสารโทรคมนาคม
และงานระบบวิทยุกระจายเสียง

2.  กลุ่มธุรกิจระบบเทคโนโลยีสารสนเทศ (IT System Integration)

พันธกิจของเราคือ
การช่วยให้ลูกค้าประสบความสำเร็จในการแข่งขันที่ต้องการความแตกต่างอย่างเหนือชั้นด้วยทีมงานระดับมืออาชีพที่มีประสบการณ์และความชำนาญ
บริษัทฯ พร้อมให้บริการไอทีโซลูชั่นทางธุรกิจแบบครบวงจร
รวมทั้งการออกแบบโครงสร้างพื้นฐานด้านไอทีและการดำเนินการขึ้นระบบ และบริการอื่นๆ
ที่เกี่ยวข้อง เช่น โซลูชั่นสื่อดิจิทัล การพัฒนาซอฟต์แวร์และบริการให้คำปรึกษา
บริการของเราครอบคลุมเต็มรูปแบบของความต้องการตั้งแต่ธุรกิจขนาดเล็กและขนาดกลาง
ไปจนถึงระดับองค์กรและผู้ให้บริการ นอกจากนี้เรายังมีโซลูชั่นเครือข่ายรวมขั้นสูงที่มีมูลค่าเพิ่ม
สำหรับลูกค้าที่ต้องการบริการบูรณาการระบบสำหรับศูนย์ข้อมูล
ตลอดจนการวิเคราะห์ข้อมูลขนาดใหญ่และเครือข่ายข้อมูล

บริการของบริษัทฯ ในด้านนี้
ยังครอบคลุมไปถึงดำเนินการและจัดทำระบบแอปพลิเคชันสำหรับองค์กรภาครัฐและภาคเอกชน
ตั้งแต่การให้คำปรึกษาเพื่อการวางแผน การออกแบบ และการพัฒนาระบบ รวมถึงการปฏิบัติการ
และการฝึกอบรม

3.  กลุ่มธุรกิจดิจิทัลมีเดีย (Digital Media Business Solution)

ปัจจุบันประเทศไทยมุ่งเน้นการพัฒนาเทคโนโลยีสารสนเทศและการสื่อสาร
ตามนโยบายบรอดแบนด์แห่งชาติ
ที่ต้องการขับเคลื่อนการพัฒนาบริการโทรคมนาคมพื้นฐานของประเทศให้สอดคล้องกับสถานการณ์ธุรกิจโทรคมนาคมในปัจจุบันและทิศทางในอนาคต
กลุ่มธุรกิจดิจิทัลมีเดียมุ่งเน้นให้บริการผลิตภัณฑ์ซอฟต์แวร์และสื่อดิจิทัล
รวมถึงนวัตกรรมและเทคโนโลยีสารสนเทศต่างๆ
ที่นำมาพัฒนาเป็นระบบเพื่อมอบประสบการณ์ที่ดีและตอบสนองความต้องการของลูกค้าอย่างครบวงจร

นอกจากนี้บริษัทฯ ยังเดินหน้าพัฒนารูปแบบธุรกิจใหม่ๆ ที่มีศักยภาพบนดิจิทัลแพลตฟอร์ม อาทิ
แผนขยายการให้บริการ SIM ทั้งในส่วนของ Voice Data และสัญญาณอินเทอร์เน็ต
เพื่อให้สอดคล้องกับโร้ดแมปขับเคลื่อนเศรษฐกิจดิจิทัลของภาครัฐ รวมถึงนโยบายอื่นๆ ที่เกี่ยวข้อง

โครงสร้างรายได้ของบริษัท

โครงสร้างรายได้แยกตามการดำเนินธุรกิจ

รายได้หลักมาจาก 3 ธุรกิจหลัก ได้แก่

1.  ขายอุปกรณ์ และให้บริการติดตั้งโครงข่ายโทรคมนาคม

2.  งานขายคอมพิวเตอร์ และอุปกรณ์สื่อสาร

3.  ขาย และให้บริการด้านดิจิตอล และซอฟท์แวร์

  -------------------------- --------- -------- -------- -------- ---------- --------
                                                                  (ล้านบาท)   

                             ปี 2558             ปี 2557            ปี 2556     

  ประเภทรายได้                ล้านบาท    ร้อยละ    ล้านบาท   ร้อยละ    ล้านบาท     ร้อยละ

  ขาย                        576.52    67.58    57.69    12.30    66.36      37.81
  และติดตั้งโครงข่ายโทรคมนาคม                                                    

  ขายคอมพิวเตอร์ และอุปกรณ์สื่อสาร 222.22    26.05    196.70   41.93    63.07      35.93

  ดิจิตอล และซอฟท์แวร์           19.63     2.30     150.58   32.10    4.12       2.35

  รวมรายได้หลัก                818.37    95.94    404.97   86.32    133.55     76.08

  รายได้อื่นๆ                   34.67     4.06     64.17    13.68    41.98      23.92

  รวมรายได้                   853.04    100.00   469.14   100.00   175.53     100.00
  -------------------------- --------- -------- -------- -------- ---------- --------

ใน 3 ปีที่ผ่านมาตั้งแต่ปี 2556-2558 รายได้หลักที่สำคัญของบริษัท คือ รายได้จากการขาย
และให้บริการติดตั้งโครงข่ายการสื่อสารโทรคมนาคม
ซึ่งเป็นรายได้ที่มีสัดส่วนการเติบโตขึ้นอย่างต่อเนื่อง จากปี 2556 ปี 2557 และปี 2558
มีสัดส่วนรายได้คิดเป็นร้อยละ 37.81 ร้อยละ 12.30 และร้อยละ 67.58
ของรายได้รวมตามลำดับ

กลุ่มลูกค้าของบริษัทมีทั้งภาครัฐ และเอกชน เช่น สำนักงานคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ(กสทช), การสื่อสารแห่งประเทศไทย(CAT),
และบริษัทเอกชนที่ให้บริการโทรศัพท์เคลื่อนที่ และการสื่อสาร เป็นต้น

2. ลักษณะการประกอบธุรกิจ 

บริษัท บลิส-เทล จำกัด (มหาชน) ดำเนินธุรกิจด้านเทคโนโลยีสารสนเทศ
การสื่อสารและโทรคมนาคม ทั้งในส่วนของอุปกรณ์ (Hardware) โครงสร้าง
(Infrastructure) และส่วนของซอฟต์แวร์ (Software)
โดยเน้นลักษณะการทำตลาดทั้งโครงการขนาดเล็กและขนาดใหญ่
เพื่อให้บริการแก่ลูกค้าที่เป็นองค์กรภาครัฐ ภาคเอกชน และลูกค้าทั่วโป โดยมีธุรกิจหลัก 3 กลุ่ม
ได้แก่

1. กลุ่มธุรกิจเครือข่ายการสื่อสารและโทรคมนาคม (Telecommunication Solutions)

งานในด้านนี้ เป็นธุรกิจที่ให้คำปรึกษา ออกแบบ จัดหาอุปกรณ์ รับเหมาติดตั้ง
และซ่อมแซมบำรุงรักษาอุปกรณ์เพื่อสร้างโครงสร้างพื้นฐานของระบบสื่อสารโทรคมนาคมให้กับหน่วยงานทั้งภาครัฐและเอกชน
การจัดหาโซลูชั่นและบริการ ยังรวมถึงการออกแบบติดตั้งโครงข่ายความเร็วสูงต่างๆ เช่น
โครงข่าย 3G และ 4G/LTE โครงข่ายเคเบิลใยแก้วนำแสง (Fiber Optic Cable), Fixed
and Wireless Broadband, งาน Civil Telecom, Microwave แบบ Turn-Key
โดยคำนึงถึงความเหมาะสมและความต้องการของลูกค้า ไม่ว่าจะเป็นอุปกรณ์ RF Components,
Wireless Solutions
และอุปกรณ์ที่เกี่ยวข้องในงานสื่อสารโทรคมนาคมและงานระบบวิทยุกระจายเสียง

นอกจากนำเสนอการบริการจัดหาอุปกรณ์พร้อมติดตั้งเทคโนโลยี 3G และ 4G/LTE ให้กับ Mobile
Network Operator (MNO) แล้ว เรายังมีเป้าหมายที่จะขยายฐานลูกค้าไปยังกลุ่มให้บริการ
Mobile Virtual Network Operator (MVNO) และ Mobile Virtual Network
Enablers (MVNE) ซึ่งก็คือผู้ประกอบการที่ให้บริการต่างๆ ให้แก่ผู้ให้บริการ MVNO อีกด้วย

ในปี 2558 บริษัทฯ เน้นรักษาฐานลูกค้าเดิม ได้แก่ AIS, DTAC และ TRUE
โดยส่วนใหญ่เป็นการรองรับการติดตั้งเทคโนโลยี 3G ให้ครอบคลุมทั่วประเทศ
ไม่ว่าจะเป็นการติดตั้ง Outdoor Small Cell
ซึ่งเป็นอุปกรณ์ที่ใช้ติดตั้งภายนอกอาคารเพื่อขยายความสามารถของเครือข่าย 3G
ให้เต็มที่ทุกพื้นที่การใช้งาน ไม่ว่าจะเป็นตรอกซอกซอย หรือในชุมชนที่มีผู้ใช้โทรศัพท์มือถือหนาแน่น
หรือ IBC (In Building Coverage) ซึ่งเป็นอุปกรณ์ติดตั้งภายในอาคารที่อับสัญญาณ
เพื่อปรับปรุงประสิทธิภาพการรับ และกระจายสัญญาณภายในให้ดียิ่งขึ้น โดยมีทั้ง Passive DAS
(Passive Distributed Antenna System) และ Wi-Fi เพื่อรองรับการใช้งานกับ Voice
และ Data

[][][][]­

(ภาพการติดตั้ง Small Cell)

[] [] [] [] []

[] [] [] [] []

(ภาพการติดตั้ง IBC)

[][][][]

(ภาพการติดตั้ง Wi-Fi)

นอกจากงานติดตั้ง Small Cell และ IBC ตาม Base Station ดังกล่าวข้างต้น บริษัทฯ
ยังรับติดตั้งเคเบิลใยแก้วนำแสงเพื่อรองรับการให้บริการ 3G ให้มีประสิทธิภาพยิ่งขึ้น
เนื่องจากเป็นสายสัญญาณที่มีความเร็วสูงที่สุดใกล้เคียงกับความเร็วแสง สามารถอัปโหลดข้อมูลต่างๆ
ได้อย่างรวดเร็วซึ่งระบบ ADSL ไม่อาจเทียบได้ นอกจากนี้ยังมีความน่าเชื่อถือกว่า
เพราะการใช้เคเบิลใยแก้วนำแสงมีความเป็นฉนวนนำไฟฟ้าโดยธรรมชาติ
ขจัดปัญหาเกี่ยวกับการเหนี่ยวนำสนามแม่เหล็กไฟฟ้า
ซึ่งส่งผลให้ข้อมูลสื่อสารไม่มีสัญญาณรบกวนที่มักเกิดขึ้นจากการใช้สายส่งทองแดง
เคเบิลใยแก้วนำแสงจึงตอบโจทย์ความต้องการของผู้บริโภคที่ต้องการเทคโนโลยีที่สามารถส่งผ่านข้อมูลขนาดใหญ่ได้อย่างราบรื่นรวดเร็วทันใจ
โดยอุปกรณ์เคเบิลใยแก้วนำแสงนี้ ได้แก่ ชนิดที่ใช้ภายนอกอาคารแบบ AERIAL (AERIAL FIG(8)
CABLE SM) ชนิดที่ใช้ภายนอกอาคารแบบ Underground (DUCT CABLE SM) และสายนำสัญญาณ
Fiber Optic แบบสำเร็จรูป (PATCH CORDS) สำหรับงานติดตั้งเคเบิลใยแก้วนำแสงหลักๆ
ของบริษัทฯ ในปี 2558 เป็น Core Network ที่ดำเนินการให้กับ TRUE
ในพื้นที่เขตธัญบุรีและบางบัวทอง

การติดตั้งโครงข่าย FTTx (Fiber to the x) ให้กับ TRUE
เป็นการเดินเคเบิลใยแก้วนำแสงเพื่อเพิ่มประสิทธิภาพให้กับการบริการบรอดแบนด์อินเทอร์เน็ตแก่ผู้บริโภค
เพราะในปัจจุบันระบบ ADSL
ซึ่งเป็นระบบที่ใช้สายโทรศัพท์ธรรมดาไม่อาจรองรับความต้องการที่ต้องมีการเชื่อมต่อกับโลกสื่อสารทุกที่ทุกเวลาทั้งในชีวิตส่วนตัว
ชีวิตการทำงานหรือธุรกิจได้อีกต่อไป ดังนั้น FTTx จึงเป็นโซลูชั่นที่เข้ามาแทนที่ ADSL
ทั้งในแง่คุณภาพและความเร็วในการ รับ-ส่งสัญญาณ
เป็นโครงสร้างของระบบเครือข่ายอินเทอร์เน็ตความเร็วสูงที่ผู้ให้บริการบรอดแบนด์อินเทอร์เน็ตทุกค่ายต่างแข่งขันกันทำตลาด
ในปี 2558 บริษัทฯ
ได้ชนะการประมูลเพื่อดำเนินการจัดหาใยแก้วนำแสงตามความต้องการของลูกค้า TRUE
และทำการติดตั้งจากตัวสถานีฐานเพื่อไปเตรียมรอเชื่อมต่อเข้าสู่ที่พักอาศัย

[] [] []

[] [] [] []

[] [] [] []

(ภาพการติดตั้ง FTTx)

­นอกจากนี้ยังมีงานติดตั้งระบบชุดสถานีตรวจสอบการใช้ความถี่วิทยุระบบควบคุมระยะไกล (Remote
Control ­­Radio Monitoring Stations) จำนวน 32 สถานี
ซึ่งเป็นการติดตั้งอุปกรณ์ตรวจสอบการใช้ความถี่วิทยุใน 4 ภาค ได้แก่ ภาคเหนือจำนวน 4 แห่ง
ภาคตะวันออกเฉียงเหนือ จำนวน 5 แห่ง ภาคกลาง จำนวน 17 แห่ง และภาคใต้ จำนวน 6 แห่ง
เพื่อตรวจสอบการใช้งานบนคลื่นความถี่ของผู้ได้รับใบอนุญาตของสำนักงานกสทช.

โครงการจัดซื้อรถยนต์สำหรับกรณีเกิดเหตุภัยพิบัติ
โดยเป็นโครงการที่จัดทำขึ้นเพื่อใช้รถเป็นสถานีถ่ายทอดสัญญาณเคลื่อนที่ในเวลาที่เกิดภัยพิบัติร้ายแรง

สรุปภาพรวมในปี 2558 งานหลักของบริษัทฯ ในด้าน Telecommunication Solutions
ยังคงเป็นงานต่อเนื่องจากลูกค้า AIS, DTAC และ TRUE
โดยเน้นการเสริมประสิทธิภาพด้านโครงข่าย 3G และบรอดแบนด์อินเทอร์เน็ตให้แก่ลูกค้า
ไม่ว่าจะเป็นการติดตั้ง Small Cell, IBC หรือเคเบิลใยแก้วนำแสง
โดยเฉพาะอย่างยิ่งด้านเทคโนโลยีเคเบิลใยแก้วนำแสง บริษัทฯ
ได้ร่วมมือกับผู้ประกอบการอันดับต้นๆ ของประเทศจีน
ซึ่งทำให้มีข้อได้เปรียบด้านราคาและเวลาในการส่งมอบงานที่สามารถกำหนดได้

นโยบายการสร้างประเทศไทยเข้าสู่ Digital Economy
ถือเป็นการขับเคลื่อนทุกภาคส่วนของประเทศเข้าสู่ยุคดิจิทัล
เพื่อให้สามารถนำเทคโนโลยีมาใช้ให้เกิดประโยชน์สูงสุด
รวมถึงการปรับปรุงโครงสร้างพื้นฐานทางเทคโนโลยีให้ทันสมัยและทั่วถึงทุกภูมิภาคอย่างเท่าเทียมกัน
ทั้งนี้เพื่อรองรับการเปลี่ยนแปลงทางเทคโนโลยีที่เป็นไปอย่างรวดเร็ว
กระทรวงเทคโนโลยีสารสนเทศและการสื่อสาร จึงได้จัดทำแผนพัฒนาดิจิทัลเพื่อเศรษฐกิจและสังคม
ให้สอดคล้องกับกรอบแนวทางการพัฒนาเศรษฐกิจดิจิทัลที่ได้กำหนดแผนพัฒนาเบื้องต้นไว้ 5 ด้าน ดังนี้

1.การพัฒนาโครงสร้างพื้นฐานด้านกายภาพ (Hard Infrastructure)

2.การพัฒนาโครงสร้างพื้นฐานด้านมาตรฐาน (Soft Infrastructure)

3.การพัฒนาโครงสร้างพื้นฐานด้านการบริการ (Service Infrastructure)

4.การส่งเสริมการพัฒนาอุตสาหกรรมเทคโนโลยีดิจิทัล (Digital Economy Promotion)

5.การส่งเสริมและพัฒนาการใช้ประโยชน์จากดิจิทัล (Digital Society)

จากแนวทางการพัฒนาดังกล่าว ทั้งภาครัฐและภาคเอกชนได้ขานรับการขับเคลื่อนนโยบาย Digital
Economy ออกเป็นด้านต่างๆ อาทิ

1.  การควบรวมโครงสร้างพื้นฐาน โดยเฉพาะการใช้โครงข่ายร่วมกัน (Network Sharing)

2.  ด้านธุรกิจพาณิชย์และอิเล็กทรอนิกส์ ด้วยการให้บริการเชื่อมต่ออินเทอร์เน็ตความเร็วสูงที่ 100
    Mbps. ครอบคลุมพื้นที่ร้อยละ 95 ของประเทศภายในปี พ.ศ. 2563

3.  การสร้างโครงข่ายเคเบิลใยแก้วนำแสงแห่งชาติที่ครอบคลุมทั่วประเทศ (FTTx)
    และการสนับสนุนการสร้าง Gateway เชื่อมต่ออินเทอร์เน็ตไปต่างประเทศโดยไม่ต้องผ่าน
    gateway ของมาเลเซีย สิงคโปร์ และฮ่องกง

4.  การจัดตั้งกองทุนส่งเสริมการพัฒนาบุคลากร เพื่อรองรับความต้องการแรงงานด้านไอซีที

5.  ในส่วนของภาครัฐบาล ก็ได้มีการวางยุทธศาสตร์ให้ประเทศไทยเป็นศูนย์กลาง (Hub)
    ด้านดิจิทัลของภูมิภาค

จึงนับเป็นโอกาสและช่องทางของบริษัทฯ
ในอันที่จะขยายขอบข่ายงานและดำเนินธุรกิจด้านโทรคมนาคมให้มากยิ่งขึ้น เพื่อให้สอดรับกับแผน
Digital Economy ของประเทศ ซึ่งรัฐบาลในชุดปัจจุบันได้เห็นชอบในร่างพระราชบัญญัติ
คณะกรรมการดิจิทัลเพื่อเศรษฐกิจและสังคมแห่งชาติที่เพิ่งจัดตั้งไปเมื่อเร็วๆ
นี้กอปรกับการที่คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ
(กสทช.) ได้จัดให้มีการประมูลคลื่นและออกใบอนุญาต 4G ให้แก่ผู้ประกอบการ
ทั้งหมดนี้ถือเป็นก้าวสำคัญของการพัฒนาระบบสื่อสารสารสนเทศและโทรคมนาคมของประเทศ
ที่กลุ่มธุรกิจเครือข่ายการสื่อสารและโทรคมนาคมของบริษัทฯ
มุ่งมั่นที่จะนำเสนอการให้บริการอย่างครอบคลุมแก่ผู้ประกอบการที่มีโครงการขยายโครงข่ายทั้งภาครัฐและเอกชนในอนาคตอันใกล้

2. กลุ่มธุรกิจเทคโนโลยีสารสนเทศ (IT System Integration)

บริการของบริษัทฯ ในด้านนี้ ครอบคลุมทั้งการบริการระบบสารสนเทศ ซึ่งรวมไปถึง
การจัดหาอุปกรณ์ (Hardware), ซอฟต์แวร์ (Software)
ไปจนถึงการออกแบบและพัฒนาซอฟต์แวร์แอปพลิเคชันเฉพาะด้านสำหรับองค์กรทั้งภาครัฐและภาคเอกชน
โดยบริษัทฯ
จะทำงานร่วมกับลูกค้าอย่างใกล้ชิดเพื่อรับทราบและศึกษาความต้องการในการบริหารจัดการองค์กรด้วยระบบสารสนเทศ
เพื่อให้การดำเนินงานครอบคลุมครบถ้วน จากนั้นจึงทำการออกแบบและพัฒนาระบบที่เหมาะสม
ซึ่งจะประกอบด้วยสามส่วนหลักๆ คือ Hardware, Software,
และแอปพลิเคชันซอฟต์แวร์ที่ออกแบบมาเฉพาะให้เหมาะสมกับการทำงานของลูกค้าแต่ละราย
(Customized Application)

เมื่อเร็วๆ นี้ ได้มีการคาดการณ์ถึง 10
แนวโน้มสำคัญของเทคโนโลยีสารสนเทศและการสื่อสารของประเทศไทยในปี 2559 ได้แก่

-   Digital Transformation

-   Cloud Core

-   Disruptive Business Model

-   The next 25 million

-   Payment

-   Smart multifunction printer

-   Realign suppliers and partners

-   Customer/intimacy at scale

-   Security and risk management

-   Insurance leads in IoT (Internet of Things)

ประเทศไทยจะต้องเข้าสู่ยุค Digital Transformation
หรือการปรับเปลี่ยนสู่ยุคสารสนเทศอย่างเต็มรูปแบบในเร็ววันนี้ ในการเปลี่ยนผ่านดังกล่าว
เทคโนโลยี แพลตฟอร์มรุ่นที่ 3 ซึ่งประกอบด้วย 4 เสาหลัก ได้แก่ เทคโนโลยี Cloud,
Mobility, Big Data/Analytics และ Social Business
จะเข้ามามีบทบาทสำคัญในทิศทางธุรกิจของประเทศไทยอย่างหลีกเลี่ยงไม่ได้ (ข้อมูลจาก IDC
ประเทศไทย) โดยในขณะนี้ภาครัฐก็เริ่มมองไปถึงเทคโนโลยีที่เรียกว่า Any I. D.
คือการใช้บัตรใบเดียว เช่น บัตรประชาชน ให้เป็นทั้งฐานข้อมูลส่วนบุคคล
แล้วยังใช้ในการทำธุรกรรมอื่นๆ รวมทั้งการชำระค่าสินค้าได้อีกด้วย

ยุคของ Digital Transformation จะมุ่งเน้นไปที่ความชำนาญด้านดิจิทัล
ทั้งในเรื่องของความสัมพันธ์กับผู้มีส่วนได้ส่วนเสียทุกฝ่าย การปฏิบัติงาน
และสินค้าหรือบริการที่มีฐานมาจากข้อมูล ซึ่งบริษัทฯ
มีความพร้อมในการให้บริการที่ตอบสนองต่อแนวโน้มของเทคโนโลยีสารสนเทศดังกล่าวในทุกด้าน
หนึ่งในนั้นคือ การบริหารความเสี่ยงสำหรับองค์กร (Security and Risk Management)
ซึ่งในปี 2558 บริษัทฯ ได้รับความไว้วางใจจาก รัฐวิสาหกิจชั้นนำของประเทศ
ให้เป็นผู้ดำเนินงานโครงการติดตั้งระบบด้านการบริหารจัดการความเสี่ยง
การบริหารประสิทธิภาพองค์กร
และการควบคุมภายในเชิงบูรณาการตามหลักธรรมาภิบาลภายใต้มาตรฐาน COSO
เป็นแห่งแรกในประเทศไทย โดยเป็นการพัฒนาต่อยอด แอปพลิเคชันซอฟต์แวร์
ด้านบริหารความเสี่ยงร่วมกับคณาจารย์ผู้ทรงคุณวุฒิจาก มหาวิทยาลัยชั้นนำ
ถือได้ว่าเป็นแอปพลิเคชันซอฟต์แวร์ที่พัฒนาขึ้นด้วยความสามารถของคนไทย
แต่มีประสิทธิภาพเทียบเท่าซอฟต์แวร์จากต่างประเทศ
ซึ่งความสำเร็จจากโครงการจะเป็นพื้นฐานที่ดีสำหรับการเติบโตทางธุรกิจของบริษัทฯ
ในทิศทางนี้ต่อไป

นอกจากนี้ในด้านของ Disruptive Business Model
คือนวัตกรรมทางสินค้าและบริการบนแพลตฟอร์มรุ่นที่ 3
ที่เกิดจากการนำทรัพยากรที่ไม่ได้รับการใช้งานเต็มที่ต่างๆ มารวมไว้ด้วยกัน
เกิดเป็นธุรกิจรูปแบบใหม่ ซึ่งเป็นกระแสที่กำลังพัฒนาขึ้นอย่างรวดเร็วในขณะนี้
เพราะสามารถตอบสนองพฤติกรรมของผู้บริโภคยุคใหม่ได้อย่างเหมาะสม
และกำลังจะกลายเป็นคู่แข่งสำคัญของการตลาดกระแสหลัก ในปีที่ผ่านมาบริษัทฯ
ได้มีการพูดคุยหารือและศึกษา และเตรียมการนำเสนอการให้บริการจัดทำธุรกิจแบบ Disruptive
Business Model กับลูกค้าอย่างน้อย 3 ราย
ซึ่งคาดว่าจะสามารถบรรลุผลและเริ่มดำเนินงานได้ภายในปี 2559

ไม่ว่าสภาวการณ์ทางเศรษฐกิจจะเป็นอย่างไร แนวโน้มของการทำ Digital Transformation
ได้ทำให้การพัฒนาระบบสารสนเทศของทุกองค์กรถือเป็นความจำเป็นอย่างยิ่งในการที่จะต้องดำเนินธุรกิจให้สอดคล้องกับสภาวะการแข่งขัน
วิธีการแข่งขัน และการเพิ่มขีดการแข่งขัน ที่ถูกผลักดันด้วยนวัตกรรมทางเทคโนโลยีสารสนเทศใหม่ๆ
เพื่อคงความสามารถในการแข่งขันในอุตสาหกรรมนั้นๆ และนี่เองคือโอกาสของบริษัทฯ
ที่ในการช่วยจัดหา Solution ที่ตอบโจทย์ให้แก่ลูกค้าทุกกลุ่ม
ไม่ว่าจะเป็นหน่วยงานภาครัฐหรือบริษัทเอกชน

3. กลุ่มธุรกิจดิจิทัลมีเดีย (Digital Media Solution)

ธุรกิจกลุ่มนี้ เป็นการให้บริการผลิตภัณฑ์ซอฟต์แวร์และสื่อดิจิทัล
รวมถึงนวัตกรรมและเทคโนโลยีสารสนเทศต่างๆ
ที่นำมาพัฒนาเป็นระบบเพื่อตอบสนองความต้องการของลูกค้าอย่างครบวงจรแบบ Total
Solutions โดยมีความต้องการทางธุรกิจของลูกค้าเป็นศูนย์กลาง (Customer’s
Requirement-Centric Approach) ซึ่งครอบคลุมตั้งแต่การให้คำปรึกษา วิเคราะห์ ออกแบบ
พัฒนา และติดตั้งโปรแกรมระบบปฏิบัติการด้านต่างๆ ทั้งการใช้งานภายในองค์กร
และการเชื่อมผ่านแอปพลิเคชันบนโทรศัพท์มือถือบนพื้นฐานเทคโนโลยีคลาวด์
นอกจากนี้ยังรวมถึงการพัฒนาเนื้อหาสาระด้านต่างๆ
ในรูปแบบสื่อดิจิทัลที่สามารถใช้งานผ่านระบบคอมพิวเตอร์และสมาร์ตโฟน

ในปี 2558 บริษัทฯ
ยังได้มีการให้บริการรูปแบบใหม่เพื่อตอบสนองไลฟ์สไตล์ของผู้บริโภคยุคปัจจุบันที่เชื่อมโยงกับโลกแห่งการสื่อสารของสื่อสังคมออนไลน์
และกระแสดิจิทัลคอนเทนต์ที่เติบโตอย่างก้าวกระโดด ได้แก่

การเป็นพันธมิตรกับ MNO เพื่อออกบริการซิมแบบพิเศษ ที่เรียกว่า SIM MVNO
เริ่มด้วยการร่วมมือกับผู้ให้บริการโครงข่ายโทรศัพท์มือถือ 3G รายใหญ่ของประเทศ ได้แก่
การสื่อสารแห่งประเทศไทย (กสท.) เปิดตัว SIM ‘My by CAT’
ที่ให้ความเร็วในการรับ-ส่งข้อมูลสูงสุดถึง 42 Mbps โดยขณะนี้ กสท.
มีโครงข่ายเพื่อรองรับการให้บริการมากที่สุดในตลาด ครอบคลุมพื้นที่ถึง 90% ของประเทศไทยหรือ
90% ของจำนวนประชากร ทั้งยังมีแผนต่อยอดพัฒนาโครงข่าย 3G เพื่อให้บริการ 4G LTE
ในอนาคตอันใกล้ ทั้งนี้ บริษัทฯ มีการจัดกิจกรรมออกบูธประชาสัมพันธ์ผลิตภัณฑ์ในงานสัมมนาวิชาการ
“เส้นทางสู่ความสำเร็จของการใช้เทคโนโลยีเพื่อการศึกษา” ที่จัดโดย บริษัท วีเทคคอมพิวเตอร์
แอนด์ เทคโนโลยี จำกัด โดยได้นำเสนอ SIM ‘My by CAT’
เพื่อเพิ่มช่องทางในการพัฒนาการศึกษาแก่คณาจารย์ ผู้บริหารการศึกษา รวมทั้งนักเรียน
นักศึกษาในพื้นที่ห่างไกล ให้สามารถเข้าถึงบริการอินเทอร์เน็ตเพื่อการศึกษาได้
เป็นไปตามวิสัยทัศน์ในการดำเนินธุรกิจ “Smart Education through Smart Technology”
และในงานปฐมนิเทศนักศึกษาใหม่ประจำปี 2558 ณ มหาวิทยาลัยเทคโนโลยีราชมงคลธัญบุรี คลอง
6  นอกจากนี้ยังได้ร่วมมือกับ บริษัท ทีโอที จำกัด (มหาชน) ในการให้บริการ SIM TOT อีกด้วย
ซึ่งทั้งสอง SIM มียอดจำหน่ายเป็นที่น่าพอใจ
การให้บริการดังกล่าวนี้เป็นรูปแบบธุรกิจอันนำมาซึ่งรายได้ที่สม่ำเสมอ
พร้อมทั้งนำไปสู่การต่อยอดความคิดทางธุรกิจ โดยมีการพัฒนา Tailor-Made SIM
ซึ่งมีความเหมาะสมกับแต่ละธุรกิจที่จะดำเนินการมากยิ่งขึ้น

การลงนามในบันทึกความเข้าใจ (MOU) กับพันธมิตรผู้ผลิตซอฟต์แวร์ (Proprietary Software)
โดยเน้นเป้าหมายหน่วยงานรัฐวิสาหกิจและกลุ่มบริษัทมหาชน เนื่องจากเป็นตลาดที่ให้ผลกำไรสูง

บริการให้เช่าอุปกรณ์ส่งสัญญาณอินเทอร์เน็ตแบบพกพา หรือ Pocket Wi-Fi
สำหรับนักท่องเที่ยวที่เดินทางมายังประเทศไทย (Inbound Tourists)
เป็นการร่วมมือกับพันธมิตรผู้เชี่ยวชาญ เริ่มพัฒนาตั้งแต่ปี 2558
และได้เปิดให้บริการเมื่อต้นปีที่ผ่านมา โดยมีบูธให้บริการเช่า Pocket Wi-Fi ณ
ท่าอากาศยานนานาชาติสมุย พร้อมทั้งมีการประชาสัมพันธ์ในนิตยสาร In-Flight Variety
Magazine ของสายการบินบางกอกแอร์เวย์ส
นอกจากนี้ยังมีแผนขยายช่องทางโฆษณาไปยังสื่อออนไลน์และขยายสาขาให้บริการโดยจะเปิดบูธที่ท่าอากาศยานนานาชาติสุวรรณภูมิในเร็วๆ
นี้ นับได้ว่าบริษัทฯ เป็นผู้บุกเบิกธุรกิจบริการให้เช่า Pocket Wi-Fi
สำหรับนักท่องเที่ยวขาเข้าในประเทศไทยเนื่องจากเล็งเห็นศักยภาพการเติบโตของธุรกิจ
โดยหากเป็นไปตามการประมาณการ ธุรกิจในด้านนี้จะสามารถสร้างรายได้ให้แก่บริษัทฯ
ถึงปีละหนึ่งพันล้านบาท

[] []

(ภาพโฆษณาในนิตยสารสายการบินบางกอกแอร์เวย์ส)

บริษัทฯ ยังคงแสวงหาโอกาสทางธุรกิจเพื่อต่อยอดและพัฒนานวัตกรรม ตลอดจนรูปแบบธุรกิจใหม่ๆ
ที่มีศักยภาพบนดิจิทัลแพลตฟอร์ม อาทิ แผนขยายการให้บริการ SIM ทั้งในส่วนของ Voice Data
และสัญญาณอินเทอร์เน็ต เพื่อให้สอดคล้องกับโร้ดแมปขับเคลื่อนเศรษฐกิจดิจิทัลของภาครัฐ
รวมถึงนโยบายอื่นๆ ที่เกี่ยวข้อง
และทันต่อความเปลี่ยนแปลงของเทคโนโลยีดิจิทัลที่ก้าวหน้าไปอย่างไม่หยุดยั้ง

ด้วยขีดความสามารถของบริษัทฯ (Core Competency)
ทั้งในด้านสมรรถนะของบุคลากรในเทคโนโลยีที่เกี่ยวข้อง
และความเข้าใจในธุรกิจและตลาดเป็นอย่างดี การมีพันธมิตรที่มีความเชี่ยวชาญเฉพาะทางในเชิงลึก
ทั้งภายในประเทศและต่างประเทศ ทั้งที่ได้มีการทำ MOU
ในการร่วมมือกันแล้วและที่กำลังอยู่ในระหว่างการเจรจา และที่สำคัญคือความพร้อมในด้านเงินทุน
จึงทำให้บริษัทฯ มีความมั่นใจที่จะก้าวไปข้างหน้ากับงานบริการทั้ง 3 ด้านหลัก
เพื่อให้เกิดการสร้างรายได้อย่างสม่ำเสมอ
เสริมสภาพคล่องและความแข็งแกร่งอย่างยั่งยืนให้แก่ธุรกิจโดยรวมของบริษัทฯ ทั้งในปี 2559
และในอนาคต

3. ปัจจัยความเสี่ยง 

คณะกรรมการ และผู้บริหารบริษัท
ตระหนักถึงความสำคัญในการบริหารจัดการความเสี่ยงโดยหามาตรการเตรียมการป้องกัน ลดโอกาส
และหลีกเลี่ยงผลกระทบจากเหตุการณ์ไม่พึงประสงค์ที่จะอาจส่งผลกระทบต่อวัตถุประสงค์ วิสัยทัศน์
พันธกิจ เป้าหมาย และกลยุทธ์ของบริษัทฯตลอดระยะเวลาที่ผ่านมา บริษัทฯ
ได้พยายามปลูกฝังจิตสำนึกให้แก่บุคคลากรทุกระดับในบริษัทฯ
ให้มีความตระหนักและคำนึงถึงเรื่องความเสี่ยง (Risk Awareness Culture)
เพื่อการบริหารจัดการความเสี่ยงอย่างยั่งยืน

ทั้งนี้ คณะทำงานบริหารความเสี่ยง
ที่ประกอบด้วยผู้บริหารระดับสูงของแต่ละสายงานจะทำหน้าที่พิจารณากำหนดกระบวนการแนวทางและมาตรการในการจัดการความเสี่ยง
โดยกำหนดเพดานความเสี่ยง (Risk Limit)
เพื่อจำกัดความเสียหายที่อาจเกิดขึ้นให้อยู่ภายใต้ระดับที่สามารถยอมรับได้
รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนให้ผู้ปฏิบัติงานดำเนินการตามขั้นตอน
ทุกหน่วยงานต้องจัดทำแผนการจัดการความเสี่ยงและรายงานผลการปฏิบัติงานเป็นประจำทุกไตรมาส
นอกจากนี้ยังมีการติดตามและประเมินผลประสิทธิภาพในการควบคุมและป้องกันความเสี่ยงของหน่วยงานต่างๆ
อย่างสม่ำเสมอ
รวมถึงกำหนดมาตรการการจัดความเสี่ยงที่ส่งผลกระทบอย่างมีนัยสำคัญต่อการเติบโตทางธุรกิจ
เพื่อนำเสนอให้คณะกรรมบริหารความเสี่ยงและคณะกรรมการบริษัท พิจารณาเห็นชอบตามลำดับ
เพื่อกำหนดเป็นปัจจัยความเสี่ยงระดับองค์กร และกำหนดมาตรการหรือแนวทางในการป้องกัน
หรือควบคุม หรือลดความเสี่ยงดังกล่าว

คณะกรรมการและฝ่ายบริหารของบริษัทได้ดำเนินการติดตามประเมินความเสี่ยงในด้านต่างๆ
เพื่อลดผลกระทบที่อาจเกิดขึ้นจากการเปลี่ยนแปลง ด้านสังคม เศรษฐกิจ การเมือง
การใช้เทคโนโลยี
รวมถึงการพัฒนาบุคคลากรให้มีความรู้ความสามารถที่จะจัดการและบริหารความเสี่ยง
โดยยึดหลักการบริหารความเสี่ยงตามแนวทางของ The Committee of Sponsoring
Organizations of the Treadway Commission – Enterprise Risk Management
(COSO-ERM)
เพื่อให้ผลการดำเนินงานและฐานะทางการเงินของบริษัทเป็นไปตามเป้าหมายและแผนยุทธศาสตร์ที่ได้วางไว้
บริษัทได้วิเคราะห์ ประเมินปัจจัยความเสี่ยงหลักที่สำคัญตามโครงสร้างธุรกิจของบริษัท
และกำหนดแนวทางบริหารจัดการเพื่อลดโอกาสและผลกระทบต่อธุรกิจของบริษัทดังนี้

1.  ความเสี่ยงในการประกอบธุรกิจ

บริษัทได้มีการประเมินความเสี่ยงในการประกอบธุรกิจมาอย่างต่อเนื่องและถือเป็นหนึ่งในปัจจัยหลักในการกำหนด
กลยุทธ์และแผนธุรกิจในแต่ละปี
โดยมีการติดตามและควบคุมความเสี่ยงอยู่อย่างสม่ำเสมอเพื่อให้เป็นไปตาม
ทิศทางและนโยบายที่ได้รับอนุมัติจากคณะกรรมการบริษัท ซึ่งประกอบด้วยขั้นตอนหลักต่างๆ ดังนี้

- การระบุความเสี่ยง เป็นขั้นตอนการบ่งชี้ถึงความเสี่ยงและปัจจัยที่เกี่ยวข้อง ซึ่งจะเปลี่ยนแปลงไป
แต่ละช่วงเวลา ตลอดจนมีการคาดการณ์ความเสี่ยงใหม่ๆ ที่มีโอกาสจะเกิดขึ้นในอนาคต
จากพื้นฐานของข้อมูลทั้งภายในและภายนอก

- การประเมินความเสี่ยง เป็นขั้นตอนที่จะนำวิธีการต่างๆ ที่เหมาะสมมาใช้ประเมินความเสี่ยง
ซึ่งกระบวนการดังกล่าวเน้นความมีส่วนร่วมของคณะผู้บริหาร
เพื่อให้เกิดประสิทธิภาพและครอบคลุมความเสี่ยงทั้งหมดที่อาจเกิดขึ้น
โดยความเสี่ยงและการบริหารความเสี่ยงทั้งหมดจะต้องได้รับการอนุมัติจากคณะกรรมการบริษัท

- การติดตามและควบคุมความเสี่ยง
เป็นขั้นตอนที่มีการติดตามและควบคุมการดำเนินการตามที่ได้รับอนุมัติจากคณะกรรมการบริษัทเป็นประจำในทุกไตรมาส
หากมีความเสี่ยงใหม่ๆ ที่มิได้คาดการณ์ไว้ อาจจำเป็นต้องทบทวนการบริหารความเสี่ยงใหม่ทั้งหมด
หรือความเสี่ยงที่เกิดขึ้นมีแนวโน้มที่จะกระทบกับการดำเนินธุรกิจอย่างมาก
อาจต้องทบทวนแผนธุรกิจใหม่ทั้งหมดพร้อมนำเสนอคณะกรรมการเพื่อพิจารณาอนุมัติ

2.  ความเสี่ยงด้านการตลาด

การเปลี่ยนแปลงทางการเมืองในปีที่ผ่านมาส่งผลกระทบต่อประสิทธิภาพในการเบิกจ่ายงบประมาณ
และเปลี่ยนแปลงกำหนดการประมูลงานของทั้งภาครัฐและเอกชนซึ่งกระทบบริษัทในด้านการจัดสรรทรัพยากร
การรับรู้รายได้และผลการดำเนินงานของบริษัท
ทำให้บริษัทต้องสร้างความยืดหยุ่นในการดำเนินงานและมีการจัดทำ แผนรับมือเหตุฉุกเฉิน
(Contingency Plan) เพื่อรองรับความเสี่ยงทั้งในด้านบุคลากร ด้านการเงิน
รวมถึงการประสานงาน สร้างความร่วมมือกับพันธมิตรทางธุรกิจหลายรายให้ใกล้ชิดมากขึ้น

การเพิ่มฐานลูกค้าให้กระจายตัวและหลากหลายทั้งภาครัฐ รัฐวิสาหกิจ
รวมถึงองค์กรเอกชนขนาดใหญ่ทำให้บริษัท
ลดความเสี่ยงของการถูกยกเลิกสัญญาเนื่องจากความผันผวนทางด้านการเมืองและเศรษฐกิจโดยเฉพาะในส่วนของภาครัฐ
บริษัทมีการกระจายฐานลูกค้าไปยังกระทรวงต่างๆ
หลายกระทรวงมากขึ้นเพื่อลดความเสี่ยงจากการที่หน่วยงานนั้นๆ ถูกตัดทอนงบประมาณ
การเพิ่มความหลากหลายของการให้บริการทั้งการให้บริการคำปรึกษา การจัดหาอุปกรณ์ไอที
การรับงานซ่อมบำรุงระบบโครงข่ายการสื่อสารและเทคโนโลยีสารสนเทศ
การรับงานที่เป็นการจัดซื้อวัสดุสิ้นเปลืองที่ใช้กับระบบงานคอมพิวเตอร์
การบริการโปรแกรมคอมพิวเตอร์ที่เป็นระบบจัดการฐานข้อมูลผ่านระบบออนไลน์ให้กับธุรกิจขนาดย่อย
รวมถึงการติดตั้งงานระบบเทคโนโลยีสารสนเทศที่ใช้ภายในและภายนอกองค์กรนั้น
ทำให้บริษัทมีการกระจายความเสี่ยงของการดำเนินธุรกิจได้อย่างสมดุล
ไม่ผูกรายได้ของบริษัทไว้กับธุรกิจใดมากเกินไป

3.  ความเสี่ยงทางด้านการส่งมอบงานไม่ตรงตามระยะเวลาที่กำหนด

สำหรับงานด้านโครงการของทางรัฐบาลและรัฐวิสาหกิจ หากบริษัทฯ
ไม่สามารถส่งมอบงานให้กับลูกค้าทันตามที่กำหนดในสัญญา
บริษัทฯจะต้องถูกปรับเงินจากความเสียหายของลูกค้า ทำให้โครงการมีต้นทุนสูงขึ้น
บริษัทฯจึงมีความเสี่ยงทางด้านการปฏิบัติงานตามสัญญารวมถึงเงื่อนไขเวลาของการส่งมอบงานต่อลูกค้าเหล่านั้น

บริษัทได้ตระหนักถึงความเสียหายที่อาจจะเกิดขึ้น ดังนั้นในการรับงานแต่ละโครงการของบริษัทฯ
นอกจากจะใช้ข้อมูลต่างๆ
จากเจ้าของโครงการมาประเมินและกำหนดระยะเวลาในการดำเนินโครงการนั้น บริษัทฯ
ยังจะต้องใช้ประสบการณ์ ความรู้และความสามารถของบริษัทฯ
ที่จะประเมินระยะเวลาการดำเนินโครงการให้สอดคล้องกับความเป็นจริงและจะต้องนำปัญหาต่างๆ
ที่เคยพบ มาปรับปรุงแผนการดำเนินโครงการให้รอบคอบรัดกุมและเหมาะสม
เพื่อป้องกันปัญหาและอุปสรรคต่างๆ ที่อาจจะเกิดขึ้น เพื่อให้บริษัทฯ
สามารถดำเนินโครงการได้แล้วเสร็จตามที่กำหนดไว้ในแผนงาน
นอกจากนี้ได้มอบหมายให้ฝ่ายวางแผนและบริหารงานโครงการของบริษัทฯ
ทำการตรวจสอบและควบคุมการดำเนินงานในแต่ละโครงการอย่างใกล้ชิด
และรายงานความคืบหน้าและความเป็นไปของแต่ละโครงการ ให้ผู้บริหารของบริษัทรับทราบ
ตลอดจนช่วยอำนวยการแก้ไขปัญหาต่างๆ ที่อาจจะเกิดขึ้นได้อย่างทันท่วงที
รวมถึงเพิ่มข้อกำหนดในการวางเงินค้ำประกันของผู้รับเหมารายย่อยที่มารับงานกับบริษัทสำหรับโครงการใหญ่ๆ
เพื่อป้องกันการส่งมอบงานไม่ตรงตามกำหนดระยะเวลา ทำให้การจัดการโครงการต่างๆ
ของบริษัทฯ เป็นไปอย่างมีประสิทธิภาพ

4.  ความเสี่ยงจากระยะเวลาในการเรียกเก็บเงินที่ไม่ได้ตามกำหนดเวลา

บริษัทวางมาตรการแก้ไขปัญหาการค้างชำระหนี้ของลูกค้าอย่างต่อเนื่อง
โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
นอกจากนี้บริษัทยังมีนโยบายในการพิจารณาสถานภาพทางการเงินและสภาพคล่องของลูกค้าแต่ละรายก่อนการขาย
และการให้บริการ
เพื่อลดปัญหาการค้างชำระและหนี้เสียซึ่งอาจส่งผลต่อสภาพคล่องของบริษัทได้ในอนาคต
ในส่วนการกำกับและติดตามการชำระหนี้ของลูกค้าก็มีการดูแยกย่อยลงไปในรายละเอียดของแต่ละโครงการ
ปัจจุบันลูกค้าส่วนใหญ่ของบริษัทจะเป็นลูกค้าที่มีฐานะทางการเงินที่มั่นคง เช่น หน่วยงานภาครัฐ
รัฐวิสาหกิจ และองค์กรเอกชนขนาดใหญ่ ถึงแม้ลูกค้ากลุ่มนี้จะมีระบบการชำระเงินที่มีขั้นตอนมาก
แต่ก็ไม่ทำให้ความเสี่ยงด้านนี้อยู่ในระดับสูง

5.  ความเสี่ยงจากการประเมินต้นทุนงานต่ำกว่าที่คาดการณ์ไว้

บริษัท
มีงานให้บริการแก่ลูกค้าเป็นรายโครงการโดยมีการกำหนดราคาในอัตราคงที่ของแต่ละโครงการ
ดังนั้นบริษัท ต้องมีการประเมินต้นทุนงานให้ถูกต้องก่อนที่จะเสนอราคาแก่ลูกค้า เพื่อทำให้บริษัทฯ
ได้รับอัตรากำไรตามที่ได้คาดการณ์ไว้หลังโครงการแล้วเสร็จ โดยในการประเมินต้นทุนงานดังกล่าว
บริษัทฯ มีการจัดทำบัญชีแสดงปริมาณวัสดุ (Bill of Quantity) หรือบัญชีต้นทุนการการทำงาน
(Pre-Cost) ซึ่งมีการพิจารณาถึงชนิดและปริมาณวัสดุอุปกรณ์ที่ใช้รวมถึงต้นวัสดุอุปกรณ์ ต้นทุนค่าแรง
และต้นทุนอื่นที่อาจเกิดขึ้นจากการทำงาน

นอกจากนี้บริษัทยังมีการตรวจสอบราคาว่าจ้างผู้รับเหมาช่วงหรือราคาวัสดุกับผู้จัดจำหน่ายอยู่ตลอดเวลา
และมีการพิจารณาค่าเผื่อของต้นทุนก่อนการเสนอราคาแก่ลูกค้า
และมีระบบการบริหารจัดการต้นทุนโดยหัวหน้าโครงการจะมีการประเมินต้นทุนที่เกิดขึ้นจริงระหว่างการทำงานเป็นระยะ
ซึ่งทำให้บริษัทฯ สามารถลดความเสี่ยงจากการที่มีต้นทุนที่เกิดขึ้นจริงสูงกว่าที่คาดการณ์ไว้ได้

6.  ความเสี่ยงจากการพิจารณาให้วงเงินเครดิตและเรียกเก็บเงินกับลูกค้า

เป็นความเสี่ยงที่หากเกิดขึ้นแล้วจะทำให้เกิดการชำระหนี้ที่ไม่เป็นไปตามเงื่อนไขที่กำหนด
แนวทางแก้ไขคือ กำหนดมาตรฐานและนโยบายในการอนุมัติวงเงินสินเชื่อให้กับลูกค้าแต่ละราย
และกำหนดเงื่อนไขการชำระเงินก่อนการเสนอราคาแต่ละโครงการ
นอกจากนี้บริษัทยังติดตามทวงถามและควบคุมการบริหารลูกหนี้อย่างต่อเนื่อง
กำหนดโนบายการตั้งค่าเผื่อหนี้สงสัยจะสูญแยกตามอายุของลูกหนี้การค้า
กรณีที่คาดว่าจะเรียกเก็บเงินไม่ได้
มีการปรับการพิจารณาการให้วงเงินสินเชื่อกับลูกค้าอย่างสม่ำเสมอ
ถ้าตรวจสอบพบความผิดปกติก็จะรีบดำเนินการติดตามพร้อมทั้งหยุดการส่งสินค้าหรือให้บริการจนกว่าจะได้รับการชำระเงิน

7.  ความเสี่ยงจากอัตราแลกเปลี่ยนเงินตราต่างประเทศ

ตามลักษณะโครงสร้างรายได้ของบริษัทนั้น รายได้ส่วนใหญ่จะเป็นงานโครงการโดยมี
สัญญาเป็นเงินบาท ในการดำเนินโครงการนั้นบริษัทจะต้องนำ
เข้าสินค้าอุปกรณ์โทรคมนาคมจากต่างประเทศมาใช้ในโครงการ ซึ่งทำให้เกิด
ความเสี่ยงจากอัตราแลกเปลี่ยน บริษัทมีนโยบายในการลดความเสี่ยงดังกล่าว
ด้วยการทำสัญญาซื้อขายเงินตราต่างประเทศล่วงหน้า
เพื่อลดความเสี่ยงจากความผันผวนของอัตราแลกเปลี่ยนดังกล่าวที่อาจส่งผลกระทบต่อต้นทุนสินค้า

8.  ความเสี่ยงจากการจัดหาเงินทุนเพื่อดำเนินงาน

ในการรับงานโครงการใหญ่ๆ บริษัทอาจประสบปัญหาเรื่องการจัดหาเงินทุนเพื่อดำเนินธุรกิจ
อีกทั้งเพื่อปรับโครงสร้างทางการเงินให้มีระดับสัดส่วนหนี้สินต่อทุนที่เหมาะสม
โดยบริษัทมีนโยบายในการจัดทำและวางแผนการดำเนินงานภายใต้สถานการณ์ต่างๆ ไว้ล่วงหน้า
รวมถึงการวางแผนจัดหาเงินทุน ทั้งจากแหล่งภายในกลุ่มบริษัท และจากสถาบันการเงิน โดยในปี
2558 ที่ผ่านมา บริษัทได้มีการจัดหาเงินทุนระยะสั้น
เพื่อแก้ไขปัญหาสภาพคล่องทางการเงินของบริษัท
ด้วยการเรียกชำระหุ้นเพิ่มทุนจากการเสนอขายหุ้นให้แก่นักลงทุนเฉพาะเจาะจง(Private
Placement) และยังสามารถกู้ยืมจากธนาคารได้เพิ่มเติมอีก
เนื่องด้วยบริษัทมีอัตราส่วนหนี้สินต่อทุนของบริษัทค่อนข้างต่ำที่ 0.22 เท่า
ในขณะที่อัตราส่วนหนี้สินต่อทุนที่ธนาคารกำหนดให้แก่บริษัทสูงสุดอยู่ที่ 2.5 เท่า

9.  ความเสี่ยงในด้านขีดความสามารถขององค์กร

ความสามารถขององค์กรเป็นปัจจัยสำคัญอย่างยิ่งต่อการดำเนินงานของบริษัทให้ได้ตามเป้าหมายอย่างมีประสิทธิภาพ
บุคลากรและกระบวนการดำเนินงานเป็นส่วนประกอบหลักในการกำหนดขีดความสามารถที่จะนำความสำเร็จมาสู่องค์กร
ความเสี่ยงที่อาจจะเกิดขึ้นคือการขาดผู้เชี่ยวชาญหรือ
องค์ความรู้ในด้านที่จะสนับสนุนการเติบโตให้กับบริษัท
การขาดประสิทธิภาพและประสิทธิผลของกระบวนการทำงาน
ทั้งนี้เพื่อรักษาบุคลากรหลักให้ทำงานกับบริษัทต่อไปได้ บริษัทจึงได้เร่งพัฒนาและปรับปรุง
กระบวนการทำงาน พร้อมทั้งมีการวางแผนการพัฒนาบุคลากร
เพื่อส่งเสริมและสนับสนุนให้การดำเนินงานในการรับงานโครงการใหม่ๆ
และการขยายกิจการประสบความสำเร็จตามเป้าหมายที่ได้วางไว้

4. ทรัพย์สินที่ใช้ในการประกอบธุรกิจของบริษัท

4.1 ลูกหนี้การค้า

  (1) นโยบายการรับรู้รายได้

รายได้จากการขายสินค้าและให้บริการ

รายได้จะรับรู้ในกำไรหรือขาดทุนเมื่อได้โอนความเสี่ยงและผลตอบแทนของความเป็นเจ้าของสินค้าที่มีนัยสำคัญไปให้กับผู้ซื้อแล้ว
และจะไม่รับรู้รายได้ถ้าฝ่ายบริหารยังมีการควบคุมหรือบริหารสินค้าที่ขายไปแล้วนั้นหรือมีความไม่แน่นอนที่มีนัยสำคัญในการได้รับประโยชน์เชิงเศรษฐกิจจากการขายสินค้าหรือให้บริการนั้น
ไม่อาจวัดมูลค่าของจำนวนรายได้และต้นทุนที่เกิดขึ้นได้อย่างน่าเชื่อถือ
หรือมีความเป็นไปได้ค่อนข้างแน่นอนที่จะต้องรับคืนสินค้า

รายได้จากการให้บริการของธุรกิจวิศวกรรม

รายได้และต้นทุนที่เกิดขึ้นจากการให้บริการติดตั้งอุปกรณ์โครงข่ายโทรคมนาคม
ระบบงานเทคโนโลยีสารสนเทศ และพัฒนาผลิตภัณฑ์และสื่อดิจิตอล
จะถูกรับรู้ในกำไรหรือขาดทุนตามงานที่สำเร็จของงานบริการตามสัญญาของแต่ละงานที่ได้ส่งมอบงานนั้น
นับตั้งแต่วันที่ 1 มกราคม 2558 บริษัท
และบริษัทย่อยได้นำนโยบายการบัญชีใหม่มาใช้สำหรับการรับรู้รายได้จากการให้บริการของธุรกิจวิศวกรรม
(จากการให้บริการติดตั้งอุปกรณ์โครงข่ายโทรคมนาคม ระบบงานเทคโนโลยีสารสนเทศ
และพัฒนาผลิตภัณฑ์และสื่อดิจิตอล) สำหรับงานโครงการที่ทำสัญญาหรือที่เริ่มทำงานแล้วตั้งแต่วันที่ 1
มกราคม 2558 เป็นต้นไป
รับรู้รายได้โดยพิจารณาถึงขั้นความสำเร็จของงานโครงการโดยอ้างอิงการประเมินของวิศวกร/ผู้ควบคุมโครงการ

  (2) นโยบายการตั้งสำรองค่าเผื่อสงสัยหนี้จะสูญ

บริษัทมีนโยบายที่จะตั้งค่าเผื่อหนี้สงสัยจะสูญจากลูกหนี้การค้าโดยประมาณจากจำนวนหนี้ที่คาดว่าจะเรียกเก็บเงินจากลูกหนี้ไม่ได้
ค่าเผื่อหนี้สงสัยจะสูญประเมินโดยการวิเคราะห์ประวัติการชำระหนี้และการคาดการณ์เกี่ยวกับการชำระหนี้ในอนาคตของลูกค้า

สำหรับมูลค่าลูกหนี้การค้า ณ 31 ธันวาคม 2558 มีดังนี้

  ----------------------------- ----------------- ------------------------
  รายการ                        จำนวน (ล้านบาท)    ร้อยละของสินทรัพย์รวม

  ลูกหนี้การค้า                     138.23            10.41

  หัก ค่าเผื่อหนี้สงสัยจะสูญ            (6.17)            (6.09)

  ลูกหนี้การค้า – สุทธิ               132.06            9.95

  สินทรัพย์รวม                     1,327.50          100.00
  ----------------------------- ----------------- ------------------------

4 .2 สินค้าคงเหลือ

สำหรับมูลค่าสินค้าคงเหลือในปี 2556- 2558 มีรายละเอียดดังนี้

  (หน่วย: ล้านบาท)

  ----------------------------- ------------- ------------- -------------
  สินค้าคงเหลือ                    ปี 2558        ปี 2557        ปี 2556

  อุปกรณ์คอมพิวเตอร์และโทรคมนาคม    174.76        11.80         23.63

  หัก ค่าเผื่อมูลค่าสินค้าลดลง          (0.26)        (0.34)        -

  งานระหว่างทำ                   91.34         92.90         29.77

  สินค้าคงเหลือ - สุทธิ              265.84        104.36        53.40
  ----------------------------- ------------- ------------- -------------

4.3 ที่ดิน อาคาร และอุปกรณ์

ณ 31 ธันวาคม 2558 บริษัทมีที่ดิน อาคาร และอุปกรณ์ดังรายละเอียดต่อไปนี้

4.3.1 อุปกรณ์เครื่องใช้สำนักงาน

(หน่วย : ล้านบาท)

  --------------------------- ------------ -------------- ---------------------
  ประเภท                      มูลค่าตามบัญชี   ลักษณะกรรมสิทธิ์   ภาระผูกพันค้ำประกันเงินกู้

  อุปกรณ์สำนักงาน                4.52         เป็นเจ้าของ      - ไม่มี -

  ยานพาหนะ                    3.73         เป็นเจ้าของ      - ไม่มี -

  รวม                         8.25                        
  --------------------------- ------------ -------------- ---------------------

4.3.2 สินทรัพย์ไม่มีตัวตน (หน่วย : ล้านบาท)

  ---------------------------- ------------ -------------- ---------------------
  ประเภท                       มูลค่าตามบัญชี   ลักษณะกรรมสิทธิ์   ภาระผูกพันค้ำประกันเงินกู้

  ค่าลิขสิทธิ์ซอฟแวร์                3.76         เป็นเจ้าของ      - ไม่มี -

                                                           
  ---------------------------- ------------ -------------- ---------------------

5. ข้อพิพาททางกฎหมาย

1. คดีหมายเลขดำที่ พ.4433/2558 ศาลแพ่ง ความแพ่ง

  บริษัท บลิส-เทล จำกัด (มหาชน) โจทก์

  บริษัท ซีดีเอ็นพลัส จำกัด จำเลย

  จำนวนทุนทรัพย์ 3,356,282 บาท

คดีนี้ ฟ้องเมื่อวันที่ 18 กันยายน 2558
ปัจจุบันจำเลยได้ทำสัญญาประนีประยอมความและศาลได้มีคำพิพากษาตามยอมแล้วเมื่อวันที่ 21
มกราคม 2559 คดีอยู่ระหว่างการผ่อนชำระ

2. คดีหมายเลขดำที่ อ.9680/2558 ศาลจังหวัดมีนบุรี ความอาญา

บริษัท บลิส-เทล จำกัด (มหาชน) โจทก์

บริษัท โปร บิซิเนส ไอที จำกัด ที่ 1, นายกิจฏิเดช ตาต๊ะเขียว ที่ 2 จำเลย

ข้อหาความผิด พ.ร.บ.ว่าด้วยความผิดอันเกิดจากการใช้เช็ค พ.ศ.2524 เช็คสั่งจ่ายรวม 3 ฉบับ
เพื่อชำระหนี้ค้าสินค้า ปัจจุบันมียอดหนี้ค้างชำระ 846,183.33 บาท

ยื่นฟ้องเมื่อวันที่ 18 ธันวาคม 2558 ศาลนัดไต่สวนมูลฟ้องในวันที่ 14 พฤษภาคม 2559

3. คดีหมายเลขดำที่ อ.12196/255 ศาลแขวงพระนครหนือ ความอาญา

บริษัท บลิส-เทล จำกัด (มหาชน) โจทก์

บริษัท เพรพพาเรชั่น แอนด์โซลูชั่น ซิสเต็ม จำกัด ที่ 1,

นายวรกร คงโชคชัย ที่ 2 จำเลย

ข้อหาความผิด พ.ร.บ.ว่าด้วยความผิดอันเกิดจากการใช้เช็ค พ.ศ.2524
เช็คสั่งจ่ายเพื่อชำระหนี้ค่าจ้างก่อสร้างสถานีฐานโครงข่ายโทรศัพท์เคลื่อนที่
ปัจจุบันมียอดหนี้ค้างชำระจำนวน 595,416.30 บาท

คดีนี้ ยื่นฟ้องเมื่อวันที่ 11 ธันวาคม 2558 คดีอยู่ระหว่างการพิจารณาของศาล
กำหนดวันนัดสอบคำให้การจำเลยในวันที่ 10 พฤษภาคม 2559

6. ข้อมูลทั่วไปและข้อมูลสำคัญอื่น 

ชื่อบริษัท : บริษัท บลิส-เทล จำกัด (มหาชน)

ลักษณะการประกอบธุรกิจ : บริษัทฯดำเนินธุรกิจ ด้านเทคโนโลยีสารสนเทศ การสื่อสาร
และโทรคมนาคม ทั้งทางด้าน Software และ Hardware โดยเน้นลักษณะการทำตลาด
และโครงการโครงข่ายโทรคมนาคมโครงการสารสนเทศ

ที่ตั้งสำนักงาน : เลขที่ 123 อาคารซันทาวเวอร์ส บี ห้องเลขที่ 1202-3 ชั้น 12 ซอยเฉยพ่วง
ถนนวิภาวดีรังสิต แขวงจอมพล เขตจตุจักร กรุงเทพมหานคร

เลขทะเบียนบริษัทที่ : 0107547000818

Home Page : www.blisstel.co.th

โทรศัพท์ : 0-2619-7076-7

โทรสาร : 0-2619-7078

ทุนจดทะเบียน : 3,690,000,000 บาท ณ วันที่ 31 ธันวาคม 2558

ทุนเรียกชำระแล้ว : 2,660,000,000 บาท ณ วันที่ 31 ธันวาคม 2558

นายทะเบียนผู้ถือหุ้น : บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย

เลขที่ 93 ถนนรัชดาภิเษก แขวงดินแดง เขตดินแดง กรุงเทพมหานคร 10400

โทรศัพท์ 0-2009-9000 โทรสาร 0-2009-9991

ผู้สอบบัญชี : นางสาวมะลิวรรณ พาหุวัฒนกร

ผู้สอบบัญชีรับอนุญาตเลขที่ 4701 หรือ

นายมานิตย์ วรกิจจาภรณ์

ผู้สอบบัญชีรับอนุญาตเลขที่ 7326

บริษัท เอ็นพีเอส สยาม สอบบัญชี จำกัด

555/5-6 อาคารเอสเอสพีทาวเวอร์ ชั้น 5 ซอยสุขุมวิท 63 (เอกมัย) ถนนสุขุมวิท

แขวงคลองตันเหนือ เขตวัฒนา กรุงเทพฯ

โทรศัพท์ 0-2711-5300 โทรสาร 0-2711-5866

ข้อมูลทั่วไปของบริษัทย่อย

ชื่อบริษัท : บริษัท บลิส อินโนเวชั่น จำกัด

ลักษณะการประกอบธุรกิจ : ประกอบกิจการเป็นตัวแทนจำหน่าย, ติดตั้ง และ
บริการหลังการขายอุปกรณ์ที่ใช้ในการสื่อสารและโทรคมนาคมของผู้ผลิตต่างประเทศรายหนึ่งให้แก่หน่วยงานทางราชการและเอกชนที่มีความต้องการใช้อุปกรณ์ประเภทนี้

ที่ตั้งสำนักงานใหญ่ : เลขที่ 123 อาคารซันทาวเวอร์ส บี ห้องเลขที่ 1202-3 ชั้น 12
ถนนวิภาวดีรังสิต แขวงจอมพล เขตจตุจักร กรุงเทพมหานคร

เลขทะเบียนบริษัทที่ : 0105556195713

ทุนจดทะเบียน : 100,000,000 บาท ณ วันที่ 31 ธันวาคม 2558

ทุนเรียกชำระแล้ว : 100,000,000 บาท ณ วันที่ 31 ธันวาคม 2558

ชนิดและจำนวนหุ้นที่ถือ : หุ้นสามัญ 10,000,000 หุ้น มูลค่าที่ตราไว้หุ้นละ 10 บาท

สัดส่วนการถือหุ้น : ร้อยละ 100